Etelä-Karjalassa käytettävät huumeet tulevat maakuntaan enimmäkseen pääkaupunkiseudulta. Satamiin päätyneet kannabis, ekstaasi, amfetamiini ja muut huumausaineet kulkevat Lahden kautta edelleen Etelä-Karjalan kaupunkeihin.

Kaakkois-Suomen poliisilaitokselle tutkintaan päätyvien huumetapausten hännät johtavat usein juuri Lahteen. Rikoskomisario Antti Vilkon mukaan jakelussa on mukana eri rikollisryhmiä, jotka hoitavat ketjua joko alueellisesti tai maanlaajuisesti. Suuret voitot kannustavat ryhmiä riskinottoon.

– Mukana on hankkimista, jakelua ja kauppaa tekeviä organisoituneita rikollisryhmiä sekä järjestäytyneitä rikollisryhmiä, jotka hoitavat huumausaineiden jakelua ympäri Suomea, Vilkko toteaa.

Etelä-Suomesta tulevien huumeiden rinnalle on noussut erilaista huumeiden verkkokauppaa. Huumeita tilataan esimerkiksi Kiinan verkkokaupoista. Terveyden ja hyvinvoinnin laitoksen (THL) tuottaman Huumetilanne Suomessa 2014 (siirryt toiseen palveluun) -raportin mukaan verkkokaupan kautta tilattavat huume-erät ovat usein pieniä, ja ne päätyvät omaan käyttöön.

Käyttäjät ovat tilanneet internetistä muun muassa GBL:ää eli lakkaa, joka on päätynyt maahan posti- ja pikarahtilähetyksinä Hollannista, Iso-Britanniasta ja Puolasta.

Asenteet heltyvät

Etelä-Karjalassa pyörii edelleen viime vuosilta tuttuja huumausaineita. Poliisi törmää työssään kannabikseen, amfetamiiniin, ekstaasiin ja subutexiin. Lisäksi maakunnassa liikkuu muuntohuumeita ja pieniä määriä eliittihuumeena pidettyä kokaiinia.

Rikoskomisario Antti Vilkon mukaan Etelä-Karjalan huumemarkkinoiden kannalta huolestuttava piirre on asenteiden heltyminen. Myönteinen suhtautuminen kannabikseen on heijastunut poliisin mukaan myös muihin huumeisiin.

– Omasta ja poliisin näkökulmasta on valitettavaa, että huumemyönteisyys on kannabiksen vuoksi ollut kasvussa. Olemme huomanneet tämän eri sidosryhmien kanssa. Käyttäjämäärä on ollut niin ikään kasvussa. Muualla maassa on päästy jopa laskeviin trendeihin, mutta meillä näin ei ole jostain syystä käynyt.